VII. Regionális kultúra, interkulturális jelenségek, és határon túli irodalom

20. tétel: Veres Péter – szegénység-téma és népesség az irodalomban

Feladat: A szegénység bemutatása Gyepsor című kötetéből egy szabadon választott novella alapján – a népi irodalom jellemzői 


1. A szerzőről
· Író, politikus. 
· Szegényparaszti családból származik, később a Márciusi Front egyik alapítója, a Nemzeti Parasztpárt egyik vezetője, majd később elnöke. 
· Honvédelmi miniszter 1947-48 között. 
· Politikusként is megosztó nézeteket vallott, de a közösségek iránti elkötelezettsége vitathatatlan. 
2. Pályaképe: 
· Szépirodalmi munkásságát novellákkal és versekkel kezdte. 
· A népi irodalom egyik legjelentősebb szerzője. Sokan a népi irodalom ideáltípusát látják benne. 
· Árnyalja a képet az, hogy korának legellentmondásosabb alakja volt, mind mozgalmában, mind irodalmi munkásságában. 
· Irodalmi tevékenysége szempontjából korának krónikása, a magyar paraszti próza szinte megteremtője. Életútja a teljes 20. századot átíveli. 
· Politikai szempontból rengeteg ellentmondás merül fel vele kapcsolatban, kitűnik   belőlük   a   népiségben   rejlő   sokszínűség,  eklekticizmus; ugyanakkor  a  politikai  tapasztalatok  hiánya  és  a  tévutakra  fordulás  lehetősége  is.
· Jelentősebb művei: Számadás (1937), Gyepsor (1940), Pályamunkások (1951), A Balogh család története (1950-61)

3. A népi irodalom, a népiesség jellemzői az irodalomban
· Elek Ottó megfogalmazása a népi irodalomról: 
A XVIII.  századi  felvilágosodás  és  a  XIX.  századi  romantika  irodalmában  már  feltűnik  a parasztság, a paraszti élet, a hazai táj, a népköltészet hatása a szépirodalomra. A szó szoros értelmében  vett  népiség,  a  népi  gondolat  megszületése,  egyáltalán  vállalása  kifejezetten  a huszadik századra jellemző szellemtörténeti jelenség.  Ennek megfelelően a népi irodalmat is   akként   kell   értékelnünk,   mint   bizonyos   körülmények   fennállásával,   feltételek teljesülésével    létrejövő,    a    társadalmi    változásoktól    létrejöttében,    alakulásában    s következményeiben  el  nem  szakítható  szövegek  összességét.” 
https://docplayer.hu/8043196-Elek-otto-ahogy-lehet-veres-peter-szerepvallalasai-politikai-es-szepirodalmi-irasainak-tukreben-doktori-phd-ertekezes.html

· A népi irodalom tehát  mindig híradás a falvak életéből. Olyan elődökkel büszkélkedhet, mint Mikszáth Kálmán, Móricz Zsigmond. 
· Az 1930-as évek irodalmi paradigmaváltása a népi irodalmat helyezte középpontjába, mely óriási lendületet adott a szociológiai kutatásoknak, egy új irodalmi műfaj kialakulásának, az irodalmi szociográfiának, és sok jelentős szerzőnek is. 
· Ekkor indul Illyés Gyula, Szabó Dezső és Veres Péter is. Jelentős szerző Sinka István és Rideg Sándor is. 

4. A Gyepsor című kötet jellemzése
· önéletrajzi, a balmazújvárosi évek jelennek meg benne – a Gyepsor a faluvég, ahová a legszegényebbeket telepítik az urak, hogy a vályoggödrök helyén házak legyenek
· korai kötet, 1940-ben jelenik meg, novellákat tartalmaz 
· a novella műfajának kevésbé felelnek meg: nem lezárt, nincs fordulat és hiányzik a csattanó
· a benne megjelenített világ zárt és kiúttalan, és ettől még a tisztességes szegénység sem véd meg
· szereplőit a falu szegénynegyedéből választja: szegényparasztok, napszámosok, cselédek
· a paraszti élet, sors egy-egy darabját mutatja fel a novellákban a szerző: „a parasztasszony szombati robotját, a kiskondás válságos napját, a tanyai gyermekek tűzzel végződő játékát, a béreslegény lázadó moccanását” 
(idézet Czine Mihály a kötethez írott utószavából)
· a nyomor, a kiszolgáltatottság, a gondok jellemzi életüket
· stílusát tekintve hiperrealista, szándékát, a részvétet, a megrendülést teljes mértékben kiváltja az olvasóból 
· írói módszere saját megfogalmazásában: „nyomornaturalista”
· egészen az ő írásainak megjelenéséig ez a gyepsori világ ismeretlen volt a magyar irodalomban (Sütő András: „a Gyepsor-i történetekben jégesőként zuhognak a tények.”)





5. A szabadon választott novella 

Ebéd a gyepsoron
A Gyepsor a falu szélén van. Előtte szikes mezőség, amelyen mező helyett liba, disznó és tehénganaj. Utóbbiak persze csak amig megszáradnak, mert akkor a Gyepsor lakói felszedik tüzelni. Igaz, tiltják az urak, különösen a megyeiek, mert soványodik a föld, de mit lehet itt tenni? A Gyepsor ősidők óta innen tüzel és a község urai meg a legelőbirtokosság gazdái és csőszei nem merik magukra venni az átkot, ami rájuk hullna, ha szigorúan vennék a törvényt. Valójában ők maguk is, bár félnek a megyei uraktól, de belátják, hogy mivel főzzön a szegény ember, ha még a ganét sem szedheti fel. Erdő nincs, fára meg még a gazdának sincsen pénze. Igy aztán ezt a dolgot, ami igazában lopás volna, ha a tulajdonra vonatkozó törvények érvényesitéséhez volna valakinek erkölcsi bátorsága, el szokták nézni. Vannak még ilyen forditott dolgok itt-ott, hogy a tulajdonosoknak a sajátjuk megvédéséhez, ha volna is hatalmuk, de nincs erkölcsi bátorságuk. A Gyepsor tulajdonképpen nem egy sor ház, mint gondolni lehetne, mert lassan-lassan kijjebb nő. Eredetileg vályog-gödrök voltak itt, amelyekben libák fürődtek és gyerekek fulladtak be. Időnként az igy hasznavehetetlenné vált területet eladogatták olyan embereknek, akik megunták a szüleikkel, anyósukkal vagy testvéreikkel való veszekedést és épitettek ide maguknak egy kis viskót. Ki milyet tudott. A nyomoruságnak is meg vannak a változatai. Az ittlakók persze földmunkások, illetve hivatalosan napszámosok. Van azért egy-két burzsuja is a kerületnek. Ezek is mint szegények kerültek ide, aztán valami módon, amelynek csak az Isten a megmondhatója, aki az embereket állitólag szemmel tartja, összeszedték magukat s aztán mert megszokták itt, hát itt maradtak. Főleg azért, mert nagyon szegény emberek között nagyszerű a helyzete egykét módosabbnak. Mindent olcsóbban vesznek tőlük és drágábban adnak nekik, mert a szegények bőkezűsége határtalan. Filléreken szégyelnek alkudozni, viszont a módosoknak meg nem szégyen, mert róluk mindenki tudja, hogy nem az a pár fillér hiányzik nekik. Persze ezek azért csak olyan gazdák, akik az igaziak között még koldusoknak számitanak. Vannak itt aztán még olyan módosabbak, akik azért szeretnek itt lakni, mert innen a legkönnyebb lopni menni. Tehenüket, disznójukat a határból tartják s ide könnyebb beosonni egy hát lopott dologgal, mint a falu közepébe. Sunyi kis vedlett napszámosok ezek, mint a többi, de a házuk és az udvaruk teli. Végig épitve a kushadt viskó vonalában a keritésmente kisebb-nagyobb ólakkal, amelyek mindegyikében jószág. Ezek azonban kivételek. A nagy többség olyan emberekből áll, akiknél nehezebben kerül meg egy malac, mint egy gyerek s néhol még tyuk sincs vagy ha akad is egy-kettő, olyan megbecsült jószágok, hogy az ágyra járnak tojni s kevesebbet éheznek, mint a gazdájuk. Igy van Dankóéknál is. A házuk a Gyepsor egyik legelhagyatottabb háza. A faláról lemosta az eső a meszet, a tetőn a gyékény meg-megcsúszva, elül a káka fel van kunkorodva, hátul meg vastag zöld moha takarja a rothadást. A szegést lehordta a szél, a széldeszkákat elszitta a nap s mellettük köpűnélküli ócska vasvillák vannak beleszúrva és káposztakő darabok ráhajitva, hogy el ne hordja a sarkát a vihar. A járókelők, ha idegenek, mindig fel-felnéznek s talán kijjebb is huzódnak, nehogy véletlenül a fejükre essen egy kődarab vagy egy villa. Csak a gyerekek játszadoznak gondtalanul alatta. A macskák, ha szerelmeskedni be akarnak menni, nem kell, hogy a padajtóra kerüljenek, amely egyébként szintén ki van fordulva a sarkából s szeles időben kellemetlenül nyikorog, hanem bemehetnek a tetőn is. A padláson persze kis, kerek lyukakat vert az eső, ahogy becsepeg s helyenként már a falban, ugy belül, mint kivül kékes-barna sávokban futnak le a beázás helyei. Ez a Dankó is napszámos. A rokonai sok mindent értenek, de főleg, hogy „nem erre a világra való ember". Amint sok mindent értenek, de főleg azt, hogy nagyon szegény és hogy sok a gyereke. Mert ha igazis, hogy felelősségérzés nincsen bennük, de valami rokoni összetartozás mégis kötelezi őket. Kellemetlen kötelességek hárulnak rájuk, a lelkiismeretüket háborgatja és az egész életüket feszélyezi, hogy éhezik s hogy segiteni kellene rajta, amig nekik még van valamilyük. S aztán, ha gyereke születik, az is nekik baj, ha halottja van, szintén. Ilyenkor nem lehet kibirni. Ezért legcélszerűbb az ilyen szerencsétlen rokonnal haragban lenni, mert ez felmenti az embert a kötelesség alól. S haragot szerezni nem nehéz. Pár irigy szó, amit a koldus testvér vagy a felesége kiereszt a száján, vagy a meg nem fizetett kölcsön meghozza s azután már nem kell törődni az elveszett emberrel. Haragra már az is ok volt, hogy elvette ezt az asszonyt, aki lánynak olyan volt, mint egy debella s asszonynak olyan, mint egy tehén. Évrőlévre meg van neki a borja, többnyire lányok. Egyik meghalt, a másik megmaradt: jut is, marad is. Dankóné — szegény — valamikor jótestű lány volt, de most már leromlott. Arca fekete-sápadt, szája keserű s ha sokat beszél vagy veszekedik, a szájszéle habzik. Melle kiszáradt s ha mégis szoptat, mint két turós zacskó lötyög a hasa fölött. Hasa pupos mindig, mintha állapotos volna s már évek óta nem nagyon lehet ezt rajta észrevenni. Csak azt, hogy már megint szoptat. Hajdani telt lábai most még vastagabbak, dagadtak és viszeresek, szederjes, kék csomók ülnek benne. Azért a szomszédasszonyoknak van lelkük azt mondani, hogy Csöszi Balog jár hozzá, mióta az ura odavan. Ez a Csöszi kis, sunyi ember, módos és özvegy, le- génykori komája Dankónak s annyi igaz, hogy néha megáll Dankónéval és megkérdezi, hogy hogy van. Dankó ugyanis odavan. Elment a Dunántulra nyári hónaposnak a legnagyobb lánykájával. Átéhezték a telet, hol volt görhe, hol nem s mihelyt lehetett, menekül. Legalább ott kosztot kap. Hazaküldeni persze nem tud, mert majd a végén fizetnek, de legalább eszik. Hogy Sári hogy él itten a gyerekekkel, az az ő gondja. Dolgozzon ő is. Dankó nem tehet róla. Ő nem oka, hogy nincs kenyér. Annak se, ha nincs munka és annak se, hogy keveset fizetnek. Ő elment megint dolgozni és letette a gondot. Gondolkozzon az asszony. Annak is ő az oka, hogy annyi gyerek van? Más asszony elcsinálja magától, ebből meg ugy folyik, mint az iskolából. Igy gondolkozott ott a messzi sommásságban és este, ha megetette a jószágot, kiverte a pipáját, betette a bagót és nyugodtan aludt, amig nem dudált az elsőbéres. Neki mérik a kommenciót. Dankóné hát ugy él, mint az égi madarak. Járja a határt. Kölcsönt ő már nem kap, rég tul van a hitelképességen. Napszám nincs, mosás sem igen akad. Nem is igen adnának neki, mert piszkos, talán még tetves is, gondolják a gazdasszonyok és a boltosné naccságák, nehéz a keze meg minden, hát inkább csak a fürge lecse-locsikat hijják, akik lánykorukban megszokták, hogy kell az uri házaknál dolgozni. Dankóné meg csak napszámoslány volt. Megaztán még attól is tartani lehet, hogy ellopná a fél kamrát a rongyos és éhes kölykeivel. Ugy él hát, ahogy tud. Hajnalban fölkel, veszi a zsákot és megy ki a határba. Egyszer szikfűvet szed, máskor bolonditót, nadragulyát, vad mályvalevelet, mikor minek az ideje. Ha a meleg záporok kihozzák a gombát, azt szed. Nyirás előtt bejárja a birkatelkeket, a juhászok a rühes és beteg birkák faráról levágják és eldobálják a ganéjjal összeszáradt koloncokat, ő felszedi és melegvizben kimossa és eladja a zsidónak a tiszta gyapjut. Aratás után a tarlón szedeget, ősszel a krumpli-, tengeriés répaföldeken böngész. Télire meg hazajön Dankó, csinálnak megint egy gyereket, pár hétig élnek abból, amit hoz s tavaszig együtt éheznek. Ez igy megy évről-évre. Az egészben az a baj, hogy nagy már a konkurencia. Hajdan az ilyesmi a legszegényebbek kiváltsága volt, ma pedig mindenki ebből akar már élni. Csapatostól özönlenek ki a határba és elfalják a szegényektől, ami az övék. Sőt vannak kapzsi emberek, akik szekérrel mennek szikfűért és beléndekért és valósággal letarolják, kirabolják a telephelyeket. Rendszerint déltájban jön haza. A gyerekei addig ott hancuroznak mosdatlanul, fésületlenül egyingben, félpucéron az udvaron, a gyepen, ha jó meleg van fürdenek a gödrökben. Ha van kenyér vagy görhe, esznek, ha nincs, várnak, sirnak és veszekednek. A kicsik a nagyobbakon kuncognak. Szopós most már nincs, mert elvitte a bélhurut. Néha különböző csereüzletekkel szereznek a többitől egy-egy darab kenyeret. Egyik fiu, a Pista egy görhéért tiz cigánykereket vet, pofonokat számoltat le magának és bizonyos számokig a viz alatt marad, de a lányok ilyeneket nem tudnak. Ilyenkor különben, ha valami kerül, nagy veszekedés van köztük az elosztáson. A kicsiknek muszáj adni, mert ugy orditanak, hogy felverik a Gyepsort, pedig ez ott nem ujság. A legszivesebben bezárnák őket a nagyobbak a házba, de nem lehet, mert a kilincs le van törve. Pista különben ugy segit magán, ha valamit szerez, hogy elszalad ki a határba a csordakuthoz és ott eszi meg. Most beléndeket hozott Dankóné. A napokban zápor volt és igen buján nőtt egy gulyatelken. Tele a zsákja, még a kötője is megtömve. Alig fér be a kisajtón. Lehet vagy harminc kiló. Ledobja a pitarba, kiteriti a nedves hűvös földre, leül pihegve a küszöbre és átkozza a kölyköket a rendetlenség miatt. A nagyobb lányokat, hogy miért nem gondolnak a kicsikre. Összepiszkoltak mindent, csupa büdösség az egész ház. Meg kellene őket verni, de el van fáradva, majd később. Azok meg követelőznek, hogy adjon kenyeret. Nem hiszik, hogy nincs. Fölnyitja nekik a ládát, az egyedüli helyet, ahová még be lehet valamit zárni. Most menni kell, eladni a dudvát és hozni valami ennivalót. Ő maga is éhes. Ké t görhét tett a zsebébe, azon volt meg máma. S mert nehéz volt a terhe, nagyokat ivott a mezei kutakból. Veszi hát és viszi a zsidóhoz. Jó napja volt ma. Hetven fillért keresett. Elhatározza, hogy egye meg a fene, vessük ki a drágát a hasból és csinál egy kis jobb ebédet. Vesz a székben egy negyedkiló tehénfaggyut, — boldogabb időkben szappant főztek belőle —, hozzá tiz deka valódi disznózsirt, olyant, amelyikben a hentes már kolbászt és pecsenyét sütött, nagyon finom izű és igen olcsó és főz egy kis tört krumplit. Sója, paprikája most van, ami pénze megmaradt, azon meg vesz mindért krumplit, a legolcsóbbikból, a valódi takarmánykrumpliból, abból többre telik. A zsidótól a hentesig pár percnyi ut. Ez alatt csinálta meg a számadást, hogy miből mennyire telik a pénzből. Felfrissülve sietett hazafelé. Még beszélgetni is csak rövid időre állott meg pár helyen. Magafajta koldusokkal persze, mert vele már nem igen áll szóba másféle ember. Főleg a lelőhelyekről érdeklődtek tőle, de nem árulta el, mert délután még hozni akart egyszer, ha addig ki nem rabolják a helyet. Lelkendezve várták otthon. Akár az öreg fecskét az eresz alatt a pocosszáju fiókák. „Na, menjetek tűzrevalóért, én meg hámozok krumplit" — mondta nekik. Azok elszaladtak a mezőre és szedtek egy-egy kötő vagy csak ingalj ganét — némelyiknek nincs is kötője, retkes térdük és fehérlő combjuk messziről látszott, ahogy felfogva az ingüket, hátrafeszülve cipelték a tüzelőt. Hogy piszkos lett az inguk, nemigen törődtek vele, mert amugy is fekete volt a földtől és sárga a hugytól. Dankóné ezalatt a küszöbön átkozódott. Szidta a boltost, mert rossz krumplit adott. Fekélyes volt és poshadt, felét elkeltett hányni s mire meghámozta vörös majd kékesbarna szint játszott. Mindegy, már régen nem ettek meleg ételt, málén és rozskenyéren tengődtek, néha főzött egy kis köménymagos levest, köménymag és zsir nélkül, teát minden nélkül, ezerédessel édesitve, paszulyt hagymával, de zsir nélkül vagy lebbencslevest, krumpli és szalonna nélkül. Most jóllaknak egyszer. A faggyúval összesütött pecsenyezsirnak csudajó szaga volt, betöltötte az uccát. A gyerekek ott lebzseltek a katlan körül, fújták a tüzet, mert nyers volt a gané és füstölt, a szunyogok befulladtak volna a pitarban. S minden pillanatban belenyultak egy csorbaszélű fakanállal a kondérba, megnézni, hogy megfőtt-e már. Amit megnéztek megették félnyersen. Az anyjuk hiába veszekedett, nem ért semmit. Különben is neki dolga volt. Rendbehozta a házat és megfésülködött, mert a zsák lecibálta a kontyát. Közben átjött a szomszédasszony. Az is ilyen szegény, legföljebb, hogy van egy kotlóalj csirkéje és néhány piszkoscsőrű kacsája lézeng a gödrökben. Gyerekei nincsenek, de viszont háza sincs. Lakó a szomszédház gazdájánál, egy öregasszonynál, aki hat gyereke mellett ugy él, mint az égi madarak, meg mint Dankóné, a határból. Ő jobban él, mert az ura is itthon van és néha mégis keres valamit. Ő is odavolt, de csak egy hát tőzegganét hozott, mert nem talált egyebet. Egy helyen talált pár bokor szekfűgombát, most aziránt érdeklődik, hogy mennyiért és hol lehetne eladni. Mutatja is a gombát, de biz az nem valami szép. Tehéngané alatt nőtt, tul kövér és nagyon összetört. Vajjon hol lehetne elsütni? — kérdezi és arról beszél, hogy ő nem enné meg ezt a vacakságot, meg hogy mit tudnak szeretni rajta, hiszen érzik a tehéngané szaga rajta. Azután ravasz, kerülő uton ki akarta venni Dankónéből, hogy hol rakódott meg. De az nem ment lépre. Nem árulta el a lelőhelyet. Nem érdemes cimborát fogni, mert ha csak egy jönne, de az megint hi egy másikat, végül egész banda alakul s vagy nem jut nekik vagy elzavarják a csőszök. Már ennének, de ez a bibic (igy hivják a többiek) nem akar elmenni, a krumpli megfőtt, a gyerekeket alig birja visszatartani. Ideje, hogy menne már, mert a szegény ember restel idegenek előtt enni. Szégyeli a gyerekek falánkságát, a marakodásukat, a silány ételt, meg azt, hogy nem illik enni, ha a vendéget nem hivhatjuk meg. A szomszédasszony ugyan többször is mondta, hogy csak egyenek, ő már megebédelt (nem. volt igaz, egy szelet kenyeret vágott be), de mégis csak köntörfalaztak. Azonban, mivel a krumpli nem várhat, mert megmered és mert már a jó hagymás, paprikás, pecsenyeszagú zsirt is rátette, a faggyutepertőt is rászórta, hát csak hozzáfogtak. A pitar földjén tálaltak. Tavasztól őszig ez az asztal. Ami különben nem fontos, csak legyen mit enni. S az sem, hogy a tálalás csak annyiból állott, hogy a három kisebb gyereknek rakott egy csomót egy összevert lemeztálba, a másik három meg az anyjával a kondérból evett. A kicsik leültek a földre a tányér mellé, de a legnagyobb a lábaközé vette, hogy biztositsa magának a tepertőket, meg a kikaparást. Ezen összevesztek. Panaszkodtak az anyjuknak, hogy Böske mind kieszi a tepertőt. Emiatt az anyjuk a fakanállal a fejükre vert párat. Piszkos könnyük felvegyült a krumplival. Megették egy cseppig. Nagy szörnyűségére a szomszédasszonynak, aki kákabélű kis asszonyka volt, idült méhbajjal és rossz gyomorral. S még a kondér alján is összevesztek, hogy ki kaparja ki. A nagy sárga macska, amelyik előkerült valahonnan s amelyik állitólag egerek helyett a szomszédok csirkéit fogdosta és az egész környék tejesfazekaiban szokott nyalakodni, télben meg a szalonnákat rágja körül a módosok padlásán, már csak a fekélyes és főtlen krumplikat kapta, amit kihajigáltak. A gyerekek jóllaktak és elszéledtek. Dankóné is vette a zsákot. Izgatta a lelőhely, hogy valaki rátalálhat. A szomszédasszony meg átment a harmadik szomszédba egy módosabb asszonyhoz és elmesélte, hogy micsoda falás ment végbe Dankóéknál. S együtt állapitották meg, hogy nincs mit sajnálni őket, egye meg a fene a bélüket, nincsen beosztásuk, megennék azok a világot. Amikor van, ugyan van, télben meg kornyadoznak... 

6. A novella elemzése feladatok alapján 
· Mi a Gyepsor? Hol található, mit tudunk meg az eredetéről? 
· Milyen sajátos törvények uralkodnak ebben a világban? 
· Milyen a társadalmi berendezkedése? Homogén vagy heterogén világ? Milyen rétegek élnek benne? 
· Kik alkotják ezen terület kivételét és miért? 
· Kiket ismerünk meg név szerint a novellában? 
· Dankóék hol laknak? Mi jellemzi a házukat? 
· „nem erre a világra való ember”olvashatjuk a novellában. Mit jelent ez? 
· Hogyan jellemzi Dankónét a szerző? Gyűjtse össze a külsejére vonatkozó leírásokat!
· Mit gondol erről a megfogalmazásról a nőkkel kapcsolatban: „debella”, „tehén”?
· Milyen devianciatípushoz tartozik Dankóné? 
· Hogyan értelmezi azt, hogy „úgy él, mint az égi madarak”? Negatív vagy pozitív jellemzés ez? 
· Milyen életmódot folytat? Hogyan telik egy-egy napja? 
· Miért hagyja a férje magára a feleségét? Ennek ellenére miért tér minden télre haza, és születik kapcsolatukból egy-egy új gyermek? 
· Van-e valódi kapcsolata a gyerekeivel Dankónénak? 
· Keressen rá, hogy mi az a beléndek! 
· Hol költi el az érte kapott pénzt? Miért nevezhető tipikus szereplőnek ebben az időben? 
· Milyen ételt készít, amit már-már ünnepinek éreznek? 
· Hogyan vélekedik róluk a szomszédság? 
· Tagolja a novellát szerkezeti egységekre!
· Hogyan tér el a novella a műfaj klasszikus szabályaitól? 
· Miért marad el a csattanó? 
· Manapság olvashatnánk ilyen szegénység-történeteket? 

7. A kerülethez való kötődése
A második világháború után közéleti-politikai tevékenysége miatt családjával együtt elköltözik Balmazújvárosból. Békásmegyeren kapnak (egy sváb családtól elkobzott) házat az Ezüsthegy utca 15. szám alatt, ahol 1946-49 között élt családjával.  Innen járt be lovon a hadügyminisztériumba is, ameddig miniszter volt, ha hinni lehet a legendáknak. Békásmegyeri lakhelye miatt lett Veres Péter iskolánk névadója. (A lakótelep építésekor aztán a házat elbontották.) 1956-ban készült el Gárdonyi úti háza, ahol aztán haláláig lakott.

